12. ข้อมูลอื่นที่เกี่ยวข้อง

บริษัท นวลิสซิ่ง จำกัด (มหาชน) มีความมุ่งมั่นที่จะเป็นองค์กรผู้นำในด้านธุรกิจเช่าซื้อ
โดยมุ่งเน้นการให้บริการอย่างมีคุณภาพ สะดวก รวดเร็ว
และครอบคลุมความต้องการที่หลากหลายตามความมุ่งหวังของลูกค้า
ซึ่งบริษัทได้กำหนดนโยบายในการให้บริการที่พนักงานทุกคนยึดถือปฏิบัติเป็นอย่างดี
ขณะเดียวกันบริษัทได้มีการปรับเปลี่ยนแผนงาน ระบบงาน วิธีการดำเนินการต่าง ๆ
ได้อย่างคล่องตัวและรวดเร็ว เพื่อให้เหมาะสมกับสถานการณ์ที่เปลี่ยนแปลงตลอดเวลา

ในปี 2552 ที่ผ่านมา สภาวะเศรษฐกิจโดยรวมของประเทศไทย
ต้องเผชิญกับความเสี่ยงและความไม่แน่นอน
อันเนื่องมาจากสถานการณ์ความขัดแย้งทางการเมืองอย่างต่อเนื่อง
สถานการณ์ไข้หวัดใหญ่สายพันธุ์ใหม่ 2009 ผลกระทบจากภาวะเศรษฐกิจโลกที่ผันผวน
รวมถึงปัญหาราคาน้ำมันในตลาดโลกที่มีการปรับตัวเพิ่มขึ้นอย่างต่อเนื่อง
อันมีผลกระทบต่อต้นทุนของภาคอุตสาหกรรมต่าง ๆ
ตลอดจนปัญหาความเชื่อมั่นของผู้ประกอบการและผู้บริโภคที่ยังทรงตัวในระดับต่ำ
จากปัจจัยทั้งหลายเหล่านี้ เป็นเหตุให้การดำเนินธุรกิจในปี 2552
เป็นช่วงเวลาแห่งความท้าทายเป็นอย่างยิ่ง
เพื่อรองรับการเผชิญกับสถานการณ์ความผันผวนทางเศรษฐกิจของประเทศ
โดยเฉพาะสภาพแวดล้อมที่ไม่เอื้ออำนวยต่อการขยายการให้บริการเท่าที่ควร
ทำให้บริษัทมีการศึกษาและวางแนวทางการดำเนินงานด้วยความระมัดระวัง
โดยการชะลอการปล่อยสินเชื่อในช่วงต้นปีลง ควบคู่กับการรักษาคุณภาพหนี้ให้อยู่ในเกณฑ์ที่กำหนด
แต่อย่างไรก็ตามบริษัทได้เริ่มปล่อยสินเชื่ออย่างเต็มรูปแบบอีกครั้งหนึ่งในช่วงไตรมาสที่ 3 ของปี
2552 และได้มีการขยายช่องทางการทำตลาดใหม่ ๆ เพื่อสร้างรายได้เพิ่มเติม
ตลอดจนให้ความสำคัญกับการบริหารสภาพคล่องให้สอดคล้องกับสถานการณ์เศรษฐกิจผ่านแนวทางต่าง
ๆ อาทิเช่น การปรับเปลี่ยนโครงสร้างองค์กรให้มีความยืดหยุ่น
สามารถรองรับการการดำเนินงานตามแผนกลยุทธ์ทางธุรกิจได้อย่างรวดเร็วและคล่องตัว
การลดค่าใช้จ่ายที่ไม่จำเป็น การบริหารเงินทุนให้สอดคล้องกับสภาพการดำเนินธุรกิจ
และการเพิ่มประสิทธิภาพในการติดตามหนี้ให้มากขึ้น
โดยในปัจจุบันบริษัทได้ปรับปรุงวิธีการติดตามและบริหารสินทรัพย์ในแบบเชิงรุกมากขึ้น
เพื่อสามารถดูแลและให้คำปรึกษาแก่ลูกค้าได้อย่างใกล้ชิด
มุ่งเน้นที่การบริหารความเสี่ยงที่จะไม่ก่อให้เกิดหนี้สงสัยจะสูญ
ซึ่งยังผลให้การดำเนินงานของบริษัทสามารถประสบผลสำเร็จในแผนงานหลายด้าน
และบรรลุตามเป้าหมายธุรกิจที่วางไว้

สำหรับช่องทางการทำตลาดใหม่ ๆ เพื่อสร้างรายได้เพิ่มเติม นั้น
บริษัทได้มีการขยายการให้บริการที่เกี่ยวข้องกับธุรกิจเพิ่มเติม ได้แก่
การให้บริการทางการตลาดสินเชื่อรถยนต์แก่พันธมิตรและคู่ค้าต่าง ๆ ให้บริการสินเชื่อสำหรับไถ่ถอน
(Refinance) จากสถาบันการเงินอื่น การรับปิดเล่มทะเบียนรถยนต์ การรับจำนำทะเบียนรถยนต์
โดยการทำตลาดผ่านตัวแทน (Nava Express) นอกเหนือจากสาขาของบริษัทเอง
เพื่อเพิ่มช่องทางในการจำหน่ายผลิตภัณฑ์ทางการเงินต่าง ๆ ได้แก่ การทำประกันภัยสินเชื่อ
ประกันภัยรถยนต์ การต่อทะเบียน รับต่อกรมธรรม์ประกันภัยคุ้มครองผู้ประสบภัยจากรถ เป็นต้น
เพื่อให้เป็นการให้บริการอย่างครบวงจร และเพื่อสร้างความเข้มแข็งในการดำเนินธุรกิจ
บริษัทได้ขยายเครือข่ายความร่วมมือกับพันธมิตรทางธุรกิจทั้งที่เป็นสถาบันการเงินและบริษัทคู่ค้าต่าง
ๆ ซึ่งทำให้สามารถเข้าถึงแหล่งเงินทุนและกลุ่มลูกค้าเป้าหมายได้ครอบคลุมมากขึ้น

จากความทุ่มเทและความร่วมมือกันทำงานอย่างหนักของผู้บริหารและพนักงานของบริษัทในช่วงปีที่ผ่านมา
ส่งผลให้ผลประกอบการในปี 2552 บริษัทและบริษัทย่อยมีกำไรสุทธิจำนวน 1.06 ล้านบาท
เพิ่มขึ้นจากปี 2551 จำนวน 121.21 ล้านบาท คิดเป็นร้อยละ 100.88
ทำให้ส่วนของผู้ถือหุ้นเพิ่มขึ้น 11.22 ล้านบาท คิดเป็นร้อยละ 1.08 สำหรับฐานะการเงิน
บริษัทมีสินทรัพย์รวม 1, 466.16 ล้านบาท ลดลงจากปี 2551 จำนวน 677.33 ล้านบาท
คิดเป็นร้อยละ 31.92 หนี้สินรวม 417.40 ล้านบาท ลดลงจากปี 2551 จำนวน 698.55 ล้านบาท
คิดเป็นร้อยละ 62.60

นอกเหนือจากการบริหารจัดการให้ธุรกิจดำเนินไปตามเป้าหมายที่วางไว้แล้ว
บริษัทยังคงคำนึงถึงความรับผิดชอบต่อสังคมและสิ่งแวดล้อม การพัฒนาอย่างยั่งยืน
โดยการมุ่งเน้นการเข้ามีส่วนร่วมและสนับสนุนกิจกรรมต่าง ๆ ที่สำคัญ
ซึ่งบริษัทได้มีการวางแผนงานเพื่อกำหนดเป็นนโยบาย
สำหรับเป็นแนวทางในการปฏิบัติงานด้านความรับผิดชอบต่อสังคมและสิ่งแวดล้อมอีกด้วย

สำหรับปี 2553 แนวโน้มเศรษฐกิจโลกเริ่มฟื้นตัว จึงมีการคาดการณ์ว่า
ภาวะเศรษฐกิจไทยจะเริ่มฟื้นตัวกลับเข้าสู่ภาวะปกติในเวลาไม่นาน
โดยเฉพาะอุตสาหกรรมที่เกี่ยวข้องกับรถยนต์ ซึ่งส่งสัญญาณการฟื้นตัวขึ้นอย่างชัดเจน แต่อย่างไรก็ดี
บริษัทยังคงยึดมั่นในหลักการดำเนินธุรกิจด้วยความระมัดระวัง
เพื่อป้องกันความเสี่ยงและความผันผวนต่าง ๆ ที่อาจจะเกิดขึ้น
บริษัทมั่นใจว่าด้วยการพัฒนาและการให้ความสำคัญกับการบริหารความเสี่ยงอย่างต่อเนื่อง
รวมถึงการพัฒนาศักยภาพของบุคคลากร
จะสามารถช่วยให้บริษัทยืนหยัดดำเนินธุรกิจให้เป็นไปตามแผนธุรกิจที่วางไว้ได้